AAV เผยผลประกอบการ 2H58 สดใสต่อเนื่อง-ยืนยันไม่ได้รับผลกระทบ ICAO
AAV เผยครึ่งปีหลังสดใส รุกฐานการบินใหม่ “อู่ตะเภา” บินตรงสู่หลากหลายเส้นทางจีน ยืนยันไม่ได้รับผลกระทบจากกรณี ICAO ตรวจสอบกรมการบินพลเรือนของไทย ตั้งเป้าหมายผู้โดยสารอยู่ที่ 14.5 ล้านคน
13 ส.ค. 2558

นายธรรศพลฐ์ แบเลเว็ลด์ ประธานเจ้าหน้าที่บริหาร และผู้บริหารสายการบินไทยแอร์เอเชีย บริษัท เอเชีย เอวิเอชั่น จำกัด (มหาชน) หรือ AAV เปิดเผยว่า บริษัทมั่นใจว่าการดำเนินการของไทยแอร์เอเชียในครึ่งปีหลังจะเป็นไปตามแผนที่วางไว้แน่นอน และยืนยันไม่ได้รับผลกระทบจากกรณี ICAO ตรวจสอบกรมการบินพลเรือนของไทย โดยเฉพาะในตลาดจีนที่ให้การตอบรับอย่างดี
ทั้งนี้ไทยแอร์เอเชียจะสร้างโอกาสใหม่ในการเปิดฐานปฏิบัติการการบินใหม่ที่ “ท่าอากาศยานนานาชาติอู่ตะเภา ระยอง พัทยา” เพื่อเปิดบินตรงสู่ประเทศจีนและหลากหลายเส้นทาง ซึ่งจะสามารถเจาะตลาดท่องเที่ยวภาคตะวันออกได้อย่างดี โดยเฉพาะเมืองพัทยา ที่เป็นปลายทางยอดนิยมของชาวจีนและมีแนวโน้มเติบโตอย่างรวดเร็ว
รวมถึงการเปิดเส้นทางการบินระหว่างประเทศแห่งใหม่ จากกรุงเทพฯ (ดอนเมือง) สู่บังกาลอร์ ซึ่งเป็นการบุกตลาดอินเดีย โดยเส้นทางดังกล่าวจะเริ่มดำเนินการบินในวันที่ 1 กันยายน 2558 นี้
ทั้งนี้ ณ สิ้นปี 2558 นายธรรศพลฐ์ยังยืนยันตามแผน ไทยแอร์เอเชียจะมีฝูงบินแอร์บัส เอ 320 รวมทั้งสิ้น 45 ลำ และตั้งเป้าหมายผู้โดยสารอยู่ที่ 14.5 ล้านคน โดยมองว่าหากสถานการณ์ท่องเที่ยวภาพรวมของไทยยังคงคึกคักต่อเนื่อง ปีนี้ไทยแอร์เอเชียจะมีผลประกอบการที่น่าพอใจมากแน่นอน